Minkejja kull raġuni jew argument, il-fatt jibqa' li dan huwa s-sitt staġun minn meta hawn bidla fl-amministrazzjoni, li fih it-traffiku baqa' prijorità. Baqa' prijorità nazzjonali u personali. Smajna fil-medja kemm dam wieħed jew l-ieħor, imma l-iktar li konna interessati huwa dwar kemm domna aħna. Gvern li niftakruh dieħel bl-għajta li huwa għandu "road map" għall-kumplikazzjoni tat-traffiku qed isib ruħu fi stat ta' diżordni u kaos. Kif jgħidu: bla kap u bla kuda. Toroq inqalgħu, oħrajn infetħu tul is-sajf, imma l-pożizzjoni baqgħet l-istess. Mhux tort tax-xita. Dan huwa l-istaġun li jġibha miegħu. It-tort huwa ta' ebda pjanar u ebda forma ta' viżjoni. Fit-toroq tagħna Minn dak li qiegħed nara, il-politika nazzjonali hawn baqgħet l-istess f'dawn is-snin. Ħadd ma ġie b'ebda ideat ġodda u wettaqhom. Il-konsegwenza hija sigħat twal mitlufa għas-soċjetà mill-ħajja, mill-ekonomija, mill-bniedem. Nistgħu nwaħħlu fil-kwantità ta' vetturi li hawn fit-toroq, imma x'qed nagħmlu hawn? Tul il-ġimgħa, għal tweġiba parlamentari ġejt infurmat li fl-2017 ġew skrappjati 7,963 vettura u tul din is-sena, sa Awissu, ġew skrappjati 6,136. Figuri li juru l-kuntrast bejn il-fatt li fuq naħa qed jonqsu madwar 22-25 vettura kuljum, u dik li għandna mal-50 vettura li qed tiġi liċenzjata kuljum. Flok qed innaqqsu b'intelliġenza u b'inċentivi, qed inżidu bid-doppju l-problema. Fil-parti t'isfel L-inċentiva li kien hemm żmien twil qabel, li jekk tixtri karozza ġdida tieħu l-għajnuna baqgħet hemm, imma ġiet użata biss għal 2,467, jiġifieri 7 vetturi kuljum, skont l-istess interpellanza parlamentari. Wasal iż-żmien ta' ħidma u inizjattivi ġodda, iktar u iktar meta rridu naċċettaw li s-suq prinċipali qiegħed f'vetturi diġà użati barra li jinġiebu hawn. Jidher evidenti li għaddej ħafna taqlib u xogħol mhux b'direzzjoni. Però, anki hawn, ma hemmx strateġija ċara. Bdejna t-triq li tieħu minn Ħaż-Żabbar għaż-Żejtun, triq vitali għall-parti ta' isfel ta' Malta. Għadda s-sajf u għadna biha għaddejja. Mimlija toqob, u evidentement qed turi li għandha ħafna kumplikazzjonijiet. Inbdiet, u hemm bżonn li titlesta. Li wieħed ma jirrealizzax hu li dan huwa sinjal ta' konfużjoni u diżordni fil-prijoritajiet tagħna. Rifużjoni tat-taxxa 1 L-argument jgħodd mhux biss għat-traffiku li laqatna sew tul din il-ġimgħa, imma wkoll għal setturi oħra. Għax, bħala osservazzjoni ġenerali hawn b'mod ċar il-linja politika li l-Gvern mhuwiex interessat li jamministra sewwa u jmexxi kif għandu lil dan il-pajjiż. Dan f'kollox joħroġ, f'kull tikka tal-metodi u s-sistemi li qed jiġu użati. Tul il-ġimgħa wkoll, kelli tweġiba parlamentari mingħand il-Ministru tal-Finanzi dwar ir-rifużjoni tat-taxxa li diversi rċevew tul ix-xahrejn li għaddew. F'din l-età teknoloġika, fejn l-internet banking huwa fortunatament b'saħħtu, iktar faċli, dirett u rħis, il-Ministru nforma lill-pajjiż li kien bagħat €11,403,066 lil 202,512 persuna bil-posta. Rifużjoni tat-Taxxa 2 Il-propaganda politika u l-linja xejn kumplimentari li l-bnedmin f'dawn il-gżejjer ikunu "grati" politikament jekk jirċievu ċekk rebħet bi spejjeż ikbar. Kull ittra, skont il-Ministru, swiet 50 ċenteżmu li, anke jekk wieħed jaċċettaha, ġiet tiswa €102,256 li ntremew għall-vanaglorja tal-Gvern. Mhux biss, imma ċertament daħlet ukoll lil diversi biex jieħu l-ħin u l-ispejjeż biex jiddepożitawhom jew isarrfuhom. Kont napprezza, ċertament, li parti żgħira kellha tintbagħat bil-posta, imma mhux il-ħlasijiet kollha. Sinjal ieħor xejn tajjeb għall-mod ordnat ta' kif Stat għandu jitmexxa bl-inqas ħela u b'infieq għaqli. Immigranti irregolari L-argument tan-nuqqas ta' ordni u ta' konfużjoni jirbaħ ukoll fis-settur tal-immigrazzjoni irregolari. Tul dawn l-aħħar xhur kellna l-aħbar li f'binja abbandunata kien hemm mija u ħamsin persuna, immigrant, jgħix. L-attenzjoni tal-medja kienet fuq kemm kienu qed iħallsu. Dak, għal uħud, kien l-iskandlu. Imma fir-realtà hemm ferm iktar minn dan. Għax nistgħu ngħidu li għandna kontroll tal-pajjiż u tat-territorju nazzjonali tagħna, jekk m'aħniex nindunaw li f'post xejn dinjituż hemm daqshekk bnedmin jgħixu? Hemm daqshekk persuni li ġew minn stati oħra Ewropej, daħlu u qed jaħdmu, u ħadd ma jinduna? Inkredibbli, però sinjal ċar ta' dak li qiegħed jiġri. Vjaġġi Sqallin Dan mhux biżżejjed. Jista' xi ħadd jaċċetta li l-Istat Malti huwa mmexxi b'attenzjoni u rettitudni ekonomika, meta toħroġ l-aħbar li membru ta' Awtorità nġiebet minn Sqallija b'ajruplan privat u ntefqet is-somma ta' €8,000 u qisu ma ġara xejn? Huwa, l-ewwel, żbaljat fih innifsu. Huwa, ċertament, skandlu nazzjonali. Però huwa indikattiv li hemm messaġġ lil min qiegħed taħt il-Ministri li dan jista' jsir. Li, jekk tippermettuli, huwa aċċettabbli, kif ukoll li ser ikun hemm min "ikopri". Protezzjoni politika lil min aġixxa b'dan il-mod, li jixhed sew għal dak li hu għaddej. Naraw u nqisu dak li suppost ma jsirx, kif ukoll dak li suppost jiġi kundannat, u ma jiġix. Dak li hu tajjeb sar ħażin u, kif qed naraw, dak li huwa żbaljat sar imġieba korretta. Il-pajjiż qiegħed jitlef, ċertament, mill-valuri tiegħu. Qiegħed jitlef mir-rettitudni morali li għandu jkun hemm f'kull pass li jieħu l-Gvern. Hemm nuqqas ta' attenzjoni. Hemm traskuraġni, li qegħda takkumula f'kollox. Il-pajjiż għandu bżonn l-ordni. Għandu bżonn li ma jibqax fil-konfużjoni li għandu. Kif nafu sew, it-taħwid iġib miegħu taħwid ikbar. Nifhmu li min qiegħed imexxi l-pajjiż għażel li jaħrab u ma jitkellimx fuq dan. Biss, dan, fih innifsu ma jfissirx li ma jeżistix. Qiegħed magħna. Kull ġurnata jikber u joħroġ fil-beraħ. Qegħdin fi stat li qed ikabbar id-diżordni u l-konfużjoni, li jitlob minnu nnifsu tibdil lejn is-sewwa u l-ordni. Jitlob riformi li dan il-Partit huwa kapaċi jwettaq.
Kaos u diżordni